
a Közgyűlés részére
Tisztelt Közgyűlés!
Jelen előterjesztés a BVH Budapesti Városüzemeltetési Holding Zrt. (BVH Zrt.) kizárólagos tulajdonában lévő  leányvállalatok közül a Budapesti Távhőszolgáltató Zrt. (FŐTÁV Zrt.) és a Budapesti Temetkezési Intézet Zrt. (BTI Zrt.) egyes ingatlanügyeit érintő döntések meghozatalára vonatkozó javaslatokat tartalmazza, az alábbiakban bemutatásra kerülő előzmények, indokok alapján.
I. A Budapest XXII. ker. 228897/2 hrsz-ú, fűtőmű megnevezésű ingatlan földterületének kétlépcsős apport útján a FŐTÁV Zrt. részére történő átruházása
A Fővárosi Közgyűlés 2016. március 30-i ülésén tárgyalta a „Javaslat a Budapesti Távhőszolgáltató Zrt-vel kapcsolatos egyes döntések meghozatalára” című előterjesztést, amelynek kapcsán 365/2016. (III.30.) Főv. Kgy. számú határozatával megerősítette a 461/1994. (IV. 28.) Főv. Kgy. határozatban és a FŐTÁV Zrt. alapító okiratának mellékletét képező, 1994. november 14-én kelt apportjegyzékben rögzített, a Budapest XXII. kerület 228897/2 hrsz.-ú, természetben 1223 Budapest, Rákóczi út 17. szám alatt található ingatlanon elhelyezkedő fűtőmű megnevezésű felépítmény tulajdonjogának átruházására irányuló alapítói szándékát és elismerte, hogy a FŐTÁV Zrt. részére a 228897/2 hrsz.-ú ingatlanon elhelyezkedő fűtőmű felépítményt apport jogcímén átadta, továbbá egyetértett azzal, hogy apport jogcímén a Budapest, XXII. kerület 228897/2 hrsz.-ú ingatlan földterülete is a FŐTÁV Zrt. tulajdonába kerüljön. A közgyűlési határozat felkérte a főpolgármestert arra, hogy gondoskodjon a Budapesti Városigazgatóság Zrt. (Budapesti Városüzemeltetési Holding Zrt.) és a FŐTÁV Zrt. alaptőkéjének a 22897/2 hrsz.-ú ingatlan földterületének értékével történő megemeléséről, valamint az apportálással kapcsolatosan szükséges dokumentumok előkészítéséről.
Az előterjesztés jelen pontja arra irányul, hogy az idézett közgyűlési határozatban foglaltaknak eleget téve a Fővárosi Önkormányzat a tulajdonát képező Budapest, XXII. kerület 228897/2 hrsz.-ú, természetben a Budapest, XXII. kerület Rákóczi út 17. szám alatt található „fűtőmű” megnevezésű ingatlan (a továbbiakban: Ingatlan) földterületét  a FŐTÁV Zrt.-be apportálja.
Előzmények
Budapest Főváros Önkormányzatának Közgyűlése a 461/1994. (IV. 28.) számú határozatával a Fővárosi Távfűtő Műveket 1994.06.01. napjával részvénytársasággá alakította át. A döntés eredményeképpen jött létre a Budapesti Távhőszolgáltató Részvénytársaság. A Közgyűlés ugyancsak ezzel a határozatával hagyta jóvá a Fővárosi Távfűtő Művek átalakítási tervét és vagyonmérleg tervezetét és az alapító okirat mellékleteként csatolt vagyonmérlegben és vagyonleltárban kimutatott teljes vagyont – így az alapító okirat  mellékletét képező apportjegyzék szerint az Ingatlanon lévő épületet, mint fűtőművet 30.068.000,- Ft értékben nem pénzbeli hozzájárulásként (apportként) -  a FŐTÁV Zrt. tulajdonába adta, egyben rendelkezésére bocsátotta.
A fűtőmű alatti földterület tulajdonba adására FŐTÁV Zrt. alapításakor azért nem kerülhetett sor, mert a földterület tulajdonjogának megállapítása tárgyában bírósági peres eljárás volt folyamatban. Időközben a Pesti Központi Kerületi Bíróság 3.G.304.374/1994/18. számú jogerős ítéletével  megállapította, hogy Fővárosi Önkormányzat az Ingatlan tulajdonjogát ráépítés címén megszerezte, így a Fővárosi Önkormányzat tulajdonjoga a Földhivatal 94905/1/1995/95.05.02. számú határozatával az ingatlan-nyilvántartásba bejegyzésre került.
A FŐTÁV Zrt. alaptevékenység és közfeladat ellátása érdekében, a Budapest XXII. kerület Rózsakert utcai lakótelep távhővel való ellátása céljából megépítése óta és jelenleg is üzemelteti a fűtőművet, amely az alatta elhelyezkedő földterülettel az ingatlan-nyilvántartás szerint egy egységet képez.
„Kétlépcsős” apport
Tekintettel arra, hogy a FŐTÁV Zrt. a BVH Zrt.-be apportált társaság, kizárólagos részvényese a – Budapest Főváros Önkormányzata 100%-os tulajdonában álló – BVH Zrt. Erre figyelemmel apport jogcímen történő tulajdonjogi rendezés esetén kizárólag a BVH Zrt. útján lehet apportálni az Ingatlan földterületét („kétlépcsős apport”).
A földterület kétlépcsős apportjával biztosítható az, hogy az Ingatlan teljes egészében a FŐTÁV Zrt. tulajdonába kerüljön (a felépítmény tulajdonjogát korábban már apport útján megszerezte a társaság), illetőleg az, hogy a Földhivatal az Ingatlan tulajdonjogát a Társaság javára az ingatlan-nyilvántartásba bejegyezze. 
A kétlépcsős apport első lépéseként a Fővárosi Önkormányzat az Ingatlan földterületét apport jogcímén alaptőke emelés keretében a BVH Zrt.-re ruházza (rendelkezésére bocsátja) azzal a feltétellel, hogy azt a BVH Zrt. köteles azt a FŐTÁV Zrt.-be apportálni. Ezt követően a FŐTÁV Zrt.-nél szintén alaptőke-emelésre kerül sor.
Az Ingatlan fentiek szerinti tulajdonjog rendezéséhez kapcsolódó jogszabályi költségek: 2 X 4 %  visszterhes vagyonátruházási illeték, a cégbírósági és a földhivatali eljárás költségei, amelyeket az érintett Társaságok viselnek. Az apport a 2007. évi CXXVII. törvény (Áfa tv.) 17. § (1) bekezdése és a 18. § (1) és (2) bekezdése alapján nem ÁFA köteles.
Az apport értékelése

A Ptk 3:251. § (1) bekezdése alapján nem pénzbeli vagyoni hozzájárulás szolgáltatása esetén az alapszabályhoz mellékelni kell könyvvizsgáló vagy az adott vagyontárgy értékeléséhez szükséges szakértelemmel rendelkező szakértő jelentését, amely tartalmazza a nem pénzbeli vagyoni hozzájárulás leírását, értékét, értékelését, az alkalmazott értékelési módszer ismertetését és azt, hogy az értékelést érintő új befolyásoló körülmény nem merült fel. A könyvvizsgálónak vagy szakértőnek a jelentésben nyilatkoznia kell arról, hogy a nem pénzbeli vagyoni hozzájárulásnak az alapítók által előzetesen megállapított értéke egyensúlyban van-e az ellenében adandó részvények számával, névértékével.
Az Ingatlan földterületének apport értéke a BFVK Zrt. 2016. augusztus 15. napján készült értékbecslése alapján 32.400.000 Ft + Áfa (1. sz. melléklet). 
A BFVK Zrt. az értékelésnél piaci összehasonlító és nettó pótlási költségszámítás módszereket alkalmazott figyelembe véve az ingatlan speciális funkcióját, az értékelés célját, továbbá az energiaszolgáltatási terület szerinti övezeti besorolást.

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet (a továbbiakban: Vagyonrendelet) 12. § (4) bekezdése alapján a fővárosi vagyon nem pénzbeli hozzájárulásként gazdasági társaság részére történő szolgáltatásakor kizárólag könyvvizsgáló által megállapított értéken vehető figyelembe. A Ptk. és a Vagyonrendelet hivatkozott rendelkezéseire figyelemmel mindkét Társaság, illetőleg apport tekintetében elkészültek a könyvvizsgálói jelentések, amelyek az előterjesztés 2. és 3. sz. mellékleteit képezik.

Alaptőke emelés 
A Ptk. 3:296. § (1) bekezdése szerint: „Az alaptőkének új részvények forgalomba hozatalával történő felemeléséről szóló közgyűlési határozatban meg kell határozni
a) az alaptőke-emelés módját;
b) az alaptőke-emelés összegét vagy legkisebb tervezett összegét;
c) az alaptőke-emeléshez kapcsolódó alapszabály-módosítás tervezetét, ezen belül a kibocsátandó új részvények számát, sorozatát, illetve a sorozatba tartozó részvények fajtájához, részvényosztályához, részvénysorozatához kapcsolódó jogokat, a részvények előállításának módját, névértékét, illetve kibocsátási értékét, és a részvények névértéke vagy kibocsátási értéke befizetésének feltételeit;
d) a nem pénzbeli vagyoni hozzájárulás tárgyát, értékét, az ellenében adandó részvények számát és egyéb jellemzőit, a hozzájárulást szolgáltató nevét (cégét), lakóhelyét, székhelyét és az előzetes értékelést végző könyvvizsgáló nevét, székhelyét (lakóhelyét), a szolgáltatás időpontját;

e) a részvények átvételére vonatkozó nyilatkozat megtételére rendelkezésre álló időtartamot vagy jegyzési határidőt.


Saját tőke emelése a BVH Zrt.-nél

Budapest Főváros Önkormányzata az Ingatlan földterületét 32.400.000 Ft + Áfa értékben nem pénzbeli hozzájárulásként apportálja a Társaságba. A BVH Zrt.-nél az apportra tekintettel alaptőke emelésre zártkörűen, új részvények forgalomba hozatalával kerül sor, olyan módon, hogy 32 db, egyenként 1.000.000,- Ft névértékű, névre szóló, A sorozatú (A 050759-től A 050790-ig), dematerializált úton előállított, a korábban kibocsátott törzsrészvényekkel azonos jogokat megtestesítő törzsrészvény 32.400.000,- Ft kibocsátási értéken kerül kibocsátásra. Az Ingatlan vagyonértékelésének és a részvények névértékének különbözete, összesen 400.000,- Ft, azaz négyszázezer forint a Társaság tőketartalékába kerül elhelyezésre nem pénzbeli hozzájárulásként.

A tőkeemelés következtében a BVH Zrt. 50.758.000.000,- Ft, azaz ötvenmilliárd-hétszázötvennyolcmillió forint összegű alaptőkéje 50.790.000.000,- Ft, azaz ötvenmilliárd-hétszázkilencvenmillió forintra emelkedik, mely 25.000.000,- Ft, azaz huszonötmillió forint pénzbeli hozzájárulásból és 50.765.000.000,- Ft, azaz ötvenmilliárd-hétszázhatvanötmillió forint nem pénzbeli hozzájárulásból (apportból) áll, továbbá Budapest Főváros Önkormányzata, mint Részvényes 50.790 db (ötvenezer-hétszázkilencven darab) névre szóló dematerializált törzsrészvény tulajdonjogával rendelkezik, amelyek egyenként 1.000.000,- Ft, azaz egymillió forint névértékűek.

A Fővárosi Önkormányzat, mint ingatlan-nyilvántartásba bejegyzett tulajdonos részéről szükséges az általa az alaptőke emelés során a BVH Zrt. részére apportként rendelkezésre bocsátandó Ingatlanra vonatkozó – a társaság tulajdonjogának ingatlan-nyilvántartási bejegyzésére alkalmas és az alaptőke-emeléssel kapcsolatos cégváltozási eljárásban a cégbírósághoz benyújtandó (Ctv. 1. sz. melléklet II. 2. cb.) pont) - részvényesi (apport) nyilatkozat kiállítása és aláírása az előterjesztés 4. számú melléklete szerinti tartalommal. Az ingatlanapporthoz kapcsolódó tulajdonjog átvezetéshez szükséges ingatlan-nyilvántartási bejegyzés elengedhetetlen kelléke a jogügylet előzményeit és az apportot, mint tulajdonátruházást rögzítő ügyvéd/jogtanácsos által ellenjegyzett kétoldalú megállapodás. Az erről szóló „Ingatlan apportálással történő tulajdon átruházási szerződés” az előterjesztés 5. sz. mellékletét képezi, amely tartalmazza a Fővárosi Önkormányzat tulajdonjog bejegyzést tartalmazó hozzájárulását (bejegyzési engedélyét). 

A Ptk. 3:298. § (1) bekezdésére tekintettel, a fent írtak szerinti tartalommal előkészítésre került a BVH Zrt. Alapszabályának módosítása is (módosító irat – 6. sz. melléklet, változásokkal egységes szerkezetbe foglalt alapszabály – 7. sz. melléklet).

Alaptőke emelés a FŐTÁV Zrt.-nél

A BVH Zrt. az Ingatlan földterületét - melynek értéke 32.400.000.- Ft + Áfa - nem pénzbeli hozzájárulásként apportálja a FŐTÁV Zrt. alaptőkéjébe.  A FŐTÁV Zrt.-nél az alaptőke emelésre zártkörű módon, új részvények forgalomba hozatalával kerül sor akként, hogy 324 db, egyenként 100.000,- Ft névértékű, névre szóló, A sorozatú, dematerializált törzsrészvény kerül kibocsátásra, amelyek a korábban kibocsátott törzsrészvényekkel azonos jogokat testesítenek meg, kibocsátási értékük pedig megegyezik a részvények névértékével. 

A tőkeemelés következtében a FŐTÁV Zrt. 28.359.900.000,- Ft, azaz huszonnyolcmilliárd-háromszázötvenkilencmillió-kilencszázezer forint összegű alaptőkéje 28.392.300.000,- Ft, azaz huszonnyolcmilliárd-háromszázkilencvenkettőmillió-háromszázezer forintra emelkedik, mely kizárólag nem pénzbeli hozzájárulásból (apportból) áll, továbbá a BVH Zrt., mint Részvényes 283.923 db (kétszáznyolcvanháromezer-kilencszázhuszonhárom darab) névre szóló dematerializált törzsrészvény tulajdonjogával rendelkezik, amelyek egyenként 100.000,- Ft, azaz százezer forint névértékűek.

A BVH Zrt.-nél írtakkal megegyezően elkészítésre került a részvényesi nyilatkozat (8. sz. melléklet), valamint az ingatlanapportálással történő tulajdonátruházási szerződés (9. sz. melléklet).

A FŐTÁV Zrt. Alapszabályának módosítását a jelen előterjesztés 10-11. sz. mellékletei tartalmazzák (módosító irat – 10. sz. melléklet, változásokkal egységes szerkezetbe foglalt alapszabály – 11. sz. melléklet). Tekintettel arra, hogy időközben a FŐTÁV Zrt. részvényesének elnevezése megváltozott, illetőleg arra, hogy jogszabályváltozás folytán a vezérigazgató felelősségére vonatkozó rendelkezések változtak, a FŐTÁV Zrt. Alapszabályának módosítása az alaptőke emelés miatt szükségessé vált módosításokon túl ezekre is kiterjed.

A Fővárosi Közgyűlés döntési jogosultágát megalapozó jogszabályok

Az apport tárgyának ingatlan-nyilvántartásba bejegyzett rendeltetése fűtőmű, így az Ingatlant a Főváros korlátozottan forgalomképes törzsvagyonához tartozónak kell tekinteni, amely vagyonelem tulajdonjogának változásával járó átruházásáról kizárólag a Fővárosi Közgyűlés jogosult dönteni. Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet (a továbbiakban: Vagyonrendelet) 23. § (1) bekezdése értelmében: „A Fővárosi Önkormányzat korlátozottan forgalomképes vagyona felett az alábbi tulajdonosi jogokat - a (2) bekezdésben foglaltak kivételével - a Fővárosi Közgyűlés gyakorolja: a) a korlátozottan forgalomképes vagyonelem elidegenítése, továbbá a korlátozottan forgalomképes vagyonelem tulajdonjogának változásával járó (a tulajdonjog módosulását vagy megszűnését eredményező) egyéb döntések meghozatala, …”.

A Vagyonrendelet 56. § (1) bekezdése értelmében: „A Fővárosi Önkormányzat tulajdonában lévő gazdasági társaság (a továbbiakban e szakaszban: társaság) vonatkozásában a tulajdonosi pozícióból eredő tagi, részvényesi jogok gyakorlásáról és kötelezettségek teljesítéséről - a (3)-(5) bekezdésekben foglaltak kivételével - a Fővárosi Közgyűlés dönt. Egyszemélyes társaság esetén a Fővárosi Közgyűlés egyedüli tagként, részvényesként közvetlenül dönt….”.

A Vagyonrendelet 57. § (3) bekezdése értelmében: „E rendelet eltérő rendelkezése hiányában a Budapesti Városüzemeltetési Zrt. (BVH Zrt.), a BKK Zrt., valamint a BKV Zrt. mindenkori létesítő okiratában meghatározott - az e rendelet 6. mellékletében felsorolt gazdasági társaságokkal (leányvállalatokkal) kapcsolatos - az (1)-(2) bekezdésben foglaltakon kívüli egyéb, a Fővárosi Önkormányzat által magához vont hatásköröket a tulajdonos társaság (Budapesti Városüzemeltetési Zrt., BKK Zrt., BKV Zrt.) igazgatóságának előkészítése mellett, a főpolgármester előterjesztése alapján a Fővárosi Közgyűlés gyakorolja.”

A FŐTÁV Zrt. a BVH Zrt. leányvállalataként a Vagyonrenedelet 6. sz. mellékletében felsorolt gazdasági társaság.

A BVH Zrt. Alapszabályának VI. 1./ a.) pontja alapján Budapest Főváros Önkormányzata, mint Alapító dönt a Társaság Alapszabályának módosításáról, a VI. 1./ k.) pontja alapján a Társaság alaptőkéjének felemeléséről.

Ezt követően a Fővárosi Közgyűlésnek a BVH Zrt. Alapszabályában írtak szerint elvont hatáskörben döntenie szükséges arról, hogy a BVH Zrt. az Ingatlan földterületét alaptőke-emelés keretében a FŐTÁV Zrt.-be (tovább) apportálja.

A FŐTÁV Zrt. Alapszabályának VII. 2./ a.) pontja, valamint a BVH Zrt. Alapszabályának VI. 1./ ya.) pontja alapján Budapest Főváros Önkormányzata elvont hatáskörben dönt a Társaság Alapszabályának módosításáról.
A Fővárosi Közgyűlés döntési jogosultságát a FŐTÁV Zrt. alaptőkéjének felemelése tekintetében a FŐTÁV Zrt. Alapszabályának VII. 2./ j.) pontja és a BVH Zrt. Alapszabályának VI. 1./ yi.) pontja alapozza meg.

Testületi döntések

Tekintettel arra, hogy a Fővárosi Közgyűlés határozatát a BVH Zrt. Igazgatóságának javaslatára hozza meg, az előterjesztés 12. sz. mellékletét képezi a BVH Zrt. Igazgatóságának határozata. A BVH Zrt. Felügyelőbizottságának a Társaság Alapszabályának VIII. 8.2. pontjában foglaltak szerinti határozata, valamint a FŐTÁV Zrt. Felügyelőbizottságának a Társaság Alapszabályának IX. 7.2. pontja szerint meghozott határozata a legkésőbb a Fővárosi Közgyűlés ülésének napjáig az előterjesztéshez csatolásra kerül. (13. sz. melléklet – a BVH Zrt. Felügyelőbizottságának határozata, 14. sz. melléklet – a FŐTÁV Zrt. Felügyelőbizottságának határozata)


II. BTI Zrt. – NÖRI között kötendő Üzemeltetési Szerződés jóváhagyása

A BTI Zrt. vezérigazgatójának megkeresése (15. sz. melléklet) szerint a Társaság a tulajdonát képező Budapest X. kerület 42536/1 hrsz.-ú ingatlanon (Rákoskeresztúri Új Köztemető) lévő 297., 298., 300., és 301. parcellák üzemeltetési jogát a védett sírok - a temetőkről és temetkezésről szóló 1999. évi XLIII. törvény és a Nemzeti Örökség Intézete létrehozásáról szóló 144/2013. (V.14.) Korm. rendelet szerinti - rendelkezőjének, a Nemzeti Örökség Intézetének (NÖRI) kívánja üzemeltetésre átadni 10 éves időtartamra, melynek alapján a négy parcella üzemeltetési költségeit a NÖRI, mint üzemeltető finanszírozná.
A BVH Zrt. Alapszabályának VI. fejezet 1./ ym) pontja, valamint a BTI Zrt. Alapszabályának VII. fejezet 1./ m. pontja alapján az Alapító Budapest Főváros Önkormányzata tulajdonosi jogait gyakorló Fővárosi Közgyűlés  - a BVH Zrt.-től, mint Részvényestől elvont - hatáskörébe tartozik a BTI Zrt. tulajdonában álló ingatlanok és ingatlanhoz kapcsolódó vagyoni értékű jogok elidegenítéséről és bérleti, használati, vagy üzemeltetési jogviszony keretén belül való hasznosításáról szóló döntés, amennyiben az a jóváhagyott éves üzleti tervben vagy éves ingatlangazdálkodási tervben nem szerepelt. A Fővárosi Közgyűlés ezen döntését a BVH Zrt. Igazgatóságának javaslatára hozza meg.
Üzemeltetési Szerződés 
Előzmények
A Rákoskeresztúri Új Köztemető 298-as, 300-as és 301-es parcellája a kulturális örökség védelméről szóló 2001. évi LXIV. törvény alapján nemzeti emlékhely, amely a XX. század sorsfordító történéseinek és hőseinek állít emléket. A három parcella több mint 400 sírja egyúttal a nemzeti sírkert részeként védett sírnak minősül. 
A nemzeti emlékhelyen és közvetlen környezetében évente június 16-án, október 23-án és november 4-én megrendezésre kerülő állami megemlékezés okán a BTI Zrt., a Miniszterelnökséggel 2014. áprilisában kötött támogatási szerződés (1. sz. támogatási szerződés) alapján kapott 248.083.000,- Ft összegű vissza nem térítendő támogatás terhére az emlékhely környezetrendezési, kertészeti felújítását végezte el (a továbbiakban: első ütem). Az első ütem megvalósítását szolgáló beruházás során létesített felújítások/vagyontárgyak felsorolását az Üzemeltetési Szerződés 1. sz. melléklete tartalmazza.
Az első ütem megvalósulását követően elengedhetetlenné vált egy olyan látogatóközpont létesítése, amely biztosítja az oda látogatók számára, hogy kulturált, rendezett környezetben róhassák le tiszteletüket a hősök sírhelye előtt, illetve, hogy korszerű építészeti és kiállításrendezési eszközök felhasználásával megismerhessék az itt nyugvó hősök életútját. A NÖRI által készíttetett tervek alapján a BTI Zrt., a Miniszterelnökséggel 2015. májusában kötött támogatási szerződés (2. támogatási szerződés) útján biztosított 263.100.000,- Ft összegű vissza nem térítendő támogatás terhére – a NÖRI szakmai felügyelete mellett – a látogatóközpont kialakítását is megvalósította (a továbbiakban: második ütem). A második ütem megvalósítását szolgáló beruházás során létesített felújítások/vagyontárgyak felsorolását az Üzemeltetési Szerződés 2. sz. melléklete tartalmazza.
Az Üzemeltetési Szerződés célja, tárgya, főbb rendelkezései
Az előterjesztés 16. sz. mellékletét képező Üzemeltetési Szerződés tervezetének (Szerződés) II. fejezetében foglaltak szerint a Szerződés célja, hogy a fentiekben hivatkozott támogatási szerződések alapján a BTI Zrt. által megvalósított beruházások, a támogatással létrehozott vagyon a NÖRI, mint Üzemeltető használatába, üzemeltetésébe kerüljön a támogatási szerződésekben és a Szerződés I. fejezetében részletezett kormányzati szándék, támogatási cél teljeskörű megvalósítása érdekében. 
A Szerződés tárgyát a 297., 298., 300., és 301. parcellák és látogatóközpont tekintetében az 1. és 2. sz. támogatási szerződések alapján a BTI Zrt. által megvalósított beruházásokkal összefüggő, a Szerződés 1. és 2. sz. mellékletében felsorolt vagyontárgyak (ingóságok, épület, építmény) Üzemeltető részére történő birtokba adása, és ezen vagyontárgyak Üzemeltető általi üzemeltetése, továbbá az üzemeltetéssel összefüggő egyéb használati és elszámolási jogviszony szabályozása képezi - az Üzemeltető saját közfeladatainak ellátása céljából.
A Szerződés határozott időtartamra, a Miniszterelnökség, mint támogató előzetes engedélyének keltétől (hatálybalépési feltétel) számított 10 évre szól. 
A Szerződés rögzíti egyfelől, hogy a birtokba adástól kezdődően az Üzemeltető köteles a Szerződés tárgyát képező vagyontárgyakkal összefüggő valamennyi kötelezettséget (így különösen: használattal összefüggő, üzemeltetési, fenntartási költségek, állagmegóvási és fenntartási feladatok) teljesíteni, amelyre tekintettel és teljeskörű teljesülése esetén a BTI Zrt. az üzemeltetési jog átadásával összefüggésben egyéb díjat, ellenértéket nem számít fel a Szerződés időtartama alatt, másfelől az Üzemeltető sem számít fel az üzemeltetési feladatai teljesítésével kapcsolatos díjat a BTI Zrt-vel szemben -– figyelemmel az Üzemeltető közfeladatai ellátásának célját szolgáló üzemeltetésre.
A Szerződés további rendelkezései a szerződő felek jogaira és kötelezettségeire, a Szerződés megszűnésére vonatkozó részletszabályokat tartalmazzák.
Testületi döntések
A BTI Zrt. Felügyelőbizottságának, valamint a BVH Zrt. Igazgatóságának kapcsolódó határozata az előterjesztés 17. számú mellékletét képezi. A BVH Zrt. Felügyelőbizottságának határozata a 17. sz. melléklet részeként, legkésőbb a Fővárosi Közgyűlés ülésének napjáig kerül csatolásra.


Fentiek alapján az alábbi határozati javaslatokat terjesztem a Tisztelt Közgyűlés elé:
Határozati javaslat
A Fővárosi Közgyűlés úgy dönt, hogy:

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 23. § (1) bekezdés a) pontjában és 56. § (1) bekezdésében, valamint a BVH Budapesti Városüzemeltetési Holding Zártkörűen Működő Részvénytársaság (a továbbiakban: BVH Zrt.)  Alapszabályának VI. 1./ a.)  és VI. 1./ k.) pontjaiban foglalt hatáskörében eljárva, a BVH Zrt. alapítójaként az alábbi határozatokat hozza:
a) Budapest Főváros Önkormányzata az új részvények forgalomba hozatalával történő alaptőke-emelés előfeltételeként nyilatkozatot tesz arra, hogy a korábban forgalomba hozott valamennyi részvényének névértékét, illetve kibocsátási értékét teljes egészében befizette, és a nem pénzbeli vagyoni hozzájárulást maradéktalanul a Társaság rendelkezésére bocsátotta, továbbá mint az érintettnek minősülő részvényfajta (törzsrészvény) részvényese hozzájárul az új részvények forgalomba hozatalával történő alaptőke-emeléshez. A Budapest Főváros Önkormányzata kizárólagos tulajdonában álló BVH Zrt. jelenlegi 50.758.000.000,- Ft, azaz ötvenmilliárd-hétszázötvennyolcmillió forint összegű alaptőkéjét új részvények forgalomba hozatalával – 50.790.000.000,- Ft-ra, azaz ötvenmilliárd-hétszázkilencvenmillió forintra felemeli. Az alaptőke-emelés összege: 32.000.000,- Ft, azaz harminckétmillió forint. Az alaptőke emelés nem pénzbeli hozzájárulás szolgáltatásával történik. 
b) Az alaptőke-emelés a BVH Zrt. 32 db, egyenként 1.000.000,- Ft névértékű, névre szóló A. részvénysorozatú (A 050759-től A 050790 -ig) dematerializált törzsrészvényének zártkörű kibocsátásával történik. A tőkeemelés során kibocsátandó törzsrészvények az alapításkor kibocsátott törzsrészvényekkel azonos, a Ptk. és a BVH Zrt. Alapszabálya szerinti részvényesi jogokat testesítenek meg. Megállapítja, hogy a kibocsátásra kerülő részvények átvételére kizárólagosan Budapest Főváros Önkormányzata, mint a Társaság alapítója és egyszemélyes részvényese jogosult és köteles, határoz továbbá arról, hogy a kibocsátásra kerülő részvényeket átveszi.
c) Budapest Főváros Önkormányzata (székhely: 1052 Budapest, Városház utca 9-11.) a kizárólagos tulajdonában lévő, Budapest XXII. kerület 228897/2 hrsz-ú, természetben 1223 Budapest Rákóczi út 17. szám alatt nyilvántartott kivett fűtőmű megnevezésű 2981 m2 alapterületű ingatlan (a továbbiakban: Ingatlan) földterületének 1/1 arányú tulajdonjogát a BVH Zrt. alaptőke emelése során jelen alapítói határozatával nem pénzbeli hozzájárulásként (apportként) a társaság (BVH Zrt.) rendelkezésére bocsátja az előterjesztés 1. sz. mellékletként csatolt vagyonértékelés szerinti és az előterjesztés 2. sz. mellékleteként csatolt, a LÍCEUM-AUDIT 2008. Könyvvizsgáló és Oktatási Kft. (székhelye: 5000 Szolnok, József A. út 25. I. em. 6., cégjegyzékszáma: 16-09-010151, kamarai nyilvántartási száma: 002514, személyében felelős könyvvizsgáló: Csák Ibolya, kamarai tagsági száma: MKVK 000771) könyvvizsgáló cég által elfogadott 32.400.000,- Ft + ÁFA, azaz harminckétmillió-négyszázezer forint + ÁFA értéken. A nem pénzbeli hozzájárulás ellenében adandó részvények száma 32  db, egyenként 1.000.000,- Ft névértékű, névre szóló A. részvénysorozatú (A 050759-től A 050790 -ig) dematerializált törzsrészvény,  a kibocsátott részvények névértéke megegyezik a jelenlegi részvények névértékével. Az Ingatlan földterülete vagyonértékelés szerinti értékének és a részvények névértékének különbözete, összesen 400.000,- Ft, azaz négyszázezer forint a Társaság tőketartalékába kerül elhelyezésre nem pénzbeli hozzájárulásként. Az Ingatlant a tulajdoni lap III/1. sorszámon  – az ELMŰ Hálózati Kft. javára - bejegyzett vezetékjog, valamint a III/2. sorszámon – a Budapesti Távhőszolgáltató Zrt. javára - bejegyzett vezetékjog terheli. Ezt meghaladóan Budapest Főváros Önkormányzata szavatol az Ingatlan per-, teher, és igénymentességéért. Az apportra azzal a feltétellel kerül sor, hogy a BVH Zrt. köteles az Ingatlant az egyszemélyes tulajdonában álló Budapesti Távhőszolgáltató Zártkörűen Működő Részvénytársaságba (FŐTÁV Zrt.) apportálni.
d) Budapest Főváros Önkormányzata jóváhagyja és megköti  az Ingatlan apportálással történő tulajdon átruházási szerződést és felkéri a Főpolgármestert ezen szerződés, valamint az apport rendelkezésre bocsátásáról szóló Részvényesi nyilatkozat aláírására az előterjesztés 4. és 5. számú mellékletei szerinti tartalommal.
e) Budapest Főváros Önkormányzata a Ptk. 3:298. § (1) bekezdésében foglaltaknak megfelelően módosítja a BVH Zrt. Alapszabályát az előterjesztés 6. sz. melléklete szerinti tartalommal, tekintettel arra, hogy a részvények átvételére irányuló kötelezettségvállaló nyilatkozatát jelen határozatban megtette. Jóváhagyja a BVH Zrt. változásokkal egységes szerkezetbe foglalt Alapszabályát az előterjesztés 7. számú melléklete szerinti tartalommal. Felkéri a Főpolgármestert az Alapszabályt módosító okirat, és az egységes szerkezetű Alapszabály aláírására.
    határidő:	30 nap
    felelős: 	főpolgármester 


A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 57. § (3) bekezdésében foglaltak alapján a BVH Budapest Városüzemeltetési Holding Zártkörűen Működő Részvénytársaság (BVH Zrt.) Alapszabályának VI. fejezet 1./ ya) és 1./ yi), valamint a Budapesti Távhőszolgáltató Zártkörűen Működő Részvénytársaság (FŐTÁV Zrt.) Alapszabályának VII. fejezet 2./ a.) és 2./ j.) pontjában foglalt – a BVH Zrt. Igazgatóságától elvont – hatáskörében eljárva a BVH Zrt. kizárólagos tulajdonában lévő FŐTÁV Zrt. tekintetében az alábbi határozatokat hozza:

a) Egyetért azzal, hogy a FŐTÁV Zrt. jelenleg 28.359.900.000,- Ft, azaz huszonnyolcmilliárd-háromszázötvenkilencmillió-kilencszázezer forint mértékű alaptőkéjét a  BVH Zrt. új részvények forgalomba hozatalával 32.400.000,- Ft-tal azaz harminckétmillió-négyszázezer forinttal felemelje nem pénzbeli hozzájárulás szolgáltatásával, a BVH Zrt. azonos apport tárgyra vonatkozó, megelőző alaptőke emelésének bejegyzését követően. A BVH Zrt. a FŐTÁV Zrt. alaptőke emelését teljes egészében nem pénzbeli vagyoni hozzájárulás szolgáltatásával teljesíti, amelynek tárgya a Budapest XXII. kerület 228897/2 hrsz-ú, természetben 1223 Budapest Rákóczi út 17. szám alatt nyilvántartott kivett fűtőmű megnevezésű 2981 m2 alapterületű – Budapest Főváros Önkormányzata által alaptőke emelés keretében apportként a BVH Zrt.-re ruházott - ingatlan (a továbbiakban: Ingatlan) 32.400.000,- Ft, azaz harminckétmillió-négyszázezer forint értékű földterületének 1/1 arányú tulajdonjoga. Az apport tárgyának vagyonértékelését az előterjesztés 1. sz. melléklete, az apport értékére vonatkozó könyvvizsgálói jelentést (LÍCEUM-AUDIT 2008. Könyvvizsgáló és Oktatási Kft. ,székhelye: 5000 Szolnok, József A. út 25. I. em. 6., cégjegyzékszáma: 16-09-010151, kamarai nyilvántartási száma: 002514, személyében felelős könyvvizsgáló: Csák Ibolya, kamarai tagsági száma: MKVK 000771) az előterjesztés 3. sz. melléklete tartalmazza, amelyekre tekintettel határozza meg 32.400.000,- Ft, azaz harminckétmillió-négyszázezer forintban a nem pénzbeli hozzájárulás étékét a FŐTÁV Zrt. alapítója. Megállapítja, hogy az alaptőke emelésnek jogi akadálya nincs, mivel a FŐTÁV Zrt. jelenlegi alaptőkéje teljes mértékben befizetésre került. Megállapítja továbbá, hogy a FŐTÁV Zrt. alaptőkéje az alaptőkeemelés következtében 28.392.300.000,- Ft, azaz huszonnyolcmilliárd-háromszázkilencvenkettőmillió-háromszázezer forintra változik. 
b) Az alaptőke-emelés a Társaság 324 db, „A” sorozatú, egyenként 100.000,- Ft névértékű, névre szóló dematerializált úton előállított törzsrészvényének zártkörű kibocsátásával történik. Az alaptőke emelés során kibocsátandó törzsrészvények az alapításkor kibocsátott törzsrészvényekkel azonos, a Ptk. és a FŐTÁV Zrt. Alapszabálya szerinti részvényesi jogokat testesítenek meg. Megállapítja, hogy az alaptőke emelése során kibocsátásra kerülő részvények átvételére kizárólagosan a BVH Zrt., mint a FŐTÁV Zrt. egyszemélyes részvényese jogosult és köteles.

c) A Ptk. 3:112 (3) bekezdésben foglaltak alapján a BVH Zrt. egyedüli részvényeseként utasítja a BVH Zrt.-t arra, hogy a FŐTÁV Zrt. részére a tőkeemelésre tekintettel teljesítendő nem pénzbeli vagyoni hozzájárulás szolgáltatását teljesítse, és a jelen előterjesztés 9. számú mellékletét képező Ingatlan apportálással történő tulajdon átruházási szerződést, valamint a 8. számú mellékletét képező, apport rendelkezésre bocsátásáról szóló Részvényesi nyilatkozatot írja alá.
d) Módosítja a FŐTÁV Zrt. Alapszabályát az előterjesztés 10. sz. melléklete szerinti tartalommal és jóváhagyja a változásokkal egységes szerkezetbe fogalt Alapszabályát az előterjesztés 11. számú melléklete szerinti tartalommal azzal, hogy a létesítő okirat módosításai az apport szolgáltatásával válnak hatályossá. Felkéri a Főpolgármestert, hogy gondoskodjon az Alapszabály módosításnak és az egységes szerkezetű Alapszabálynak a BVH Zrt. vezérigazgatója általi aláírásáról.
 határidő: BVH Zrt. alaptőke emelésének cégbejegyzését követően 30 nap
                    felelős:   főpolgármester



Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 56. § (1) bekezdésében és  57. § (3) bekezdésében foglalt hatáskörében eljárva, a BVH Budapest Városüzemeltetési Holding Zártkörűen Működő Részvénytársaság (BVH Zrt.) alapítójaként felkéri a BVH Zrt. vezető tisztségviselőjét az 1. és 2. határozatokban foglalt alaptőke emelések kapcsán a szükséges cégjogi, valamint ingatlan-nyilvántartási átvezetéssel kapcsolatos intézkedések megtételére.  
Felkéri a főpolgármestert, hogy az alapítói döntésekről a Ptk. 3:109. § (4) bekezdése értelmében a BVH Zrt. és a FŐTÁV Zrt. vezető tisztségviselőjét értesítse.
határidő: 15 nap (az értesítésre)
felelős: főpolgármester


Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 57.§ (3) bekezdésében foglaltak alapján a BVH Budapesti Városüzemeltetési Holding Zártkörűen Működő Részvénytársaság (BVH Zrt.) Alapszabályának VI. fejezet 1. ym.) pontjában a BVH Zrt. Igazgatóságától elvont hatáskörében eljárva, a Budapesti Temetkezési Intézet Zrt. alapítójaként jóváhagyja a Budapesti Temetkezési Intézet Zrt. tulajdonában lévő Budapest X. kerület 42536/1 hrsz-ú ingatlanon lévő 297., 298., 300. és 301. parcellákat és látogatóközpontot érintő, a Budapesti Temetkezési Intézet Zrt. és a Nemzeti Örökség Intézete között megkötendő Üzemeltetési Szerződést az előterjesztés 16. számú melléklete szerinti tartalommal.



Felkéri a Főpolgármestert, hogy az alapítói döntésről a Ptk. 3:109. § (4) bekezdése értelmében a BTI Zrt. és a BVH Zrt. vezető tisztségviselőjét értesítse a szükséges intézkedések megtétele érdekében.

határidő:	30 nap
felelős: 	Főpolgármester


Határozathozatal módja: Az 1. és 2. pontok esetén minősített, a 3. és 4. pontok esetén egyszerű szavazattöbbség szükséges.

Budapest, 2016. november  „    ”
	

	Dr. Bagdy Gábor
főpolgármester-helyettes


	Láttam:

	Sárádi Kálmánné dr.
főjegyző





mellékletek:
I.FŐTÁV Zrt.
1. Értékbecslés – BFVK Zrt.
2. Könyvvizsgálói jelentés – BVH Zrt.
3. Könyvvizsgálói jelentés – FŐTÁV Zrt.
4. Részvényesi nyilatkozat – BVH Zrt.
5. Ingatlan apportálással történő vagyonátruházási szerződés – BVH Zrt.
6. Alapszabály módosítás (módosító irat) – BVH Zrt.
7. Változásokkal egységes szerkezetbe foglalt Alapszabály – BVH Zrt.
8. Részvényesi nyilatkozat – FŐTÁV Zrt.
9. Ingatlan apportálással történő vagyonátruházási szerződés – FŐTÁV Zrt.
10. Alapszabály módosítás (módosító irat) – FŐTÁV Zrt.
11. Változásokkal egységes szerkezetbe foglalt Alapszabály – FŐTÁV Zrt.
12. BVH Zrt. Igazgatóságának határozata
13. BVH Zrt. Felügyelőbizottságának határozata
14. FŐTÁV Zrt. Felügyelőbizottságának határozata

II. BTI Zrt.
15. A BTI Zrt. vezérigazgatójának megkeresése, a 42536/1 hrsz-ú ingatlan tulajdoni lapja
16. A BTI Zrt. és a Nemzeti Örökség Intézete között kötendő Üzemeltetési Szerződés tervezete
17. A BTI Zrt. Felügyelőbizottságának, valamint a BVH Zrt. Igazgatóságának és Felügyelőbizottságának kapcsolódó határozatai
1052 Budapest, Városház utca 9-11. | levélcím: 1840 Budapest | telefon:+36 1 327-1952| fax: +36 1 327-1860
e-mail: bagdy.gabor@budapesthu 
12 / 12
11 / 12
image1.png




